钦定古今图书集成/历象汇编/乾象典/第049卷 > 女宿
## 钦定古今图书集成/历象汇编/乾象典/第049卷 > 女宿

按《礼记月令》：“孟夏之月，旦婺女中。”

按《星经》：“须女四星，主布帛，为珍宝藏。一名婺女、天女、
水星，春夏水，秋冬火。”

按《史记天官书》。“婺女。”

〈注〉索隐曰：《尔雅》云：“须女谓之务女。”或作“婺”字。正义曰：须女四星，亦曰婺女，天少府也。南斗、牵牛、须女，皆为星纪，于辰在丑，越之分野，而斗牛为吴之分野也。须女，贱妾之称，妇职之卑者。主布帛，裁制嫁娶。

按：《汉书天文志》同。

按《博雅》：“媭女谓之婺女。”

按《晋书天文志》：“须女四星，天之少府也。须，贱妾之称，
妇职之卑者也。主布帛，裁制嫁娶。”

按：《隋书天文志》同。

按《宋史天文志》，“汉永元铜仪，以须女为十一度。景祐
测验，十二度，距西南星去极百五度，在赤道外十四
度。”

按《观象玩占》，“女四星曰须女，一曰婺女，天之少府也，
一曰天少女，一曰天少府，一曰临官，水星也。主布帛，
为珍宝库藏。其下九尺，为日月五星中道。”须女者，贱
妾之称，妇职之卑者也。故又主嫁娶，知妇工。